ORDE do 26 de xaneiro de 2011 sobre a aprobación definitiva do Plan Xeral de Ordenación Municipal do Concello de Tui (Pontevedra).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 28/01/2011

I. Antecedentes.
1. Mediante Orde do 10 de abril de 2007, a Consellería de Política Territorial, Obras Públicas e Transportes acordou, ao abeiro do disposto no artigo 85º.5 b) da Lei 9/2002, de ordenación urbanística e protección do medio rural de Galicia, non outorgar a aprobación definitiva ao Plan Xeral de Ordenación Municipal do Concello de Tui, instando a introdución das modificacións necesarias para emendar as deficiencias que nela se establecían.
2. Con data do 22 de agosto de 2008 ten entrada no rexistro da consellería o PXOM modificado de Tui aprobado polo Pleno o 31 de xullo de 2008 e o seu expediente administrativo, para os efectos do cumprimento da devandita Orde do 10 de abril de 2007 e do artigo 117º.2 da Lei 22/1988, de costas.
3. Con data do 17 de setembro de 2008, a Dirección Xeral de Ordenación do Territorio e Urbanismo fai un requirimento sobre a integridade documental do expediente, canto a:
-Informe da Dirección Xeral de Patrimonio Cultural da Consellería de Cultura e Deportes, ou certificación municipal de que foi solicitado e non emitido dentro do prazo establecido.
-Informe da Subdirección Xeral de Infraestruturas e Normativa Técnica do Ministerio de Industria, Turismo e Comercio, a que fai referencia o artigo 26º.2 da Lei 32/2003, xeral de telecomunicacións, ou certificación municipal de terse solicitado e non emitido.
-Informes da Dirección Xeral de Ordenación do Territorio e Urbanismo en materia de costas, segundo o artigo 117º da Lei 22/1988, de costas; e da Dirección Xeral de Obras Públicas en materia de estradas, segundo o artigo 15º.4 da Lei 4/1994, de estradas, que foran solicitados nesta consellería con data do 22 de agosto de 2008.
4. Con data do 25 de setembro de 2008, a Dirección Xeral de Ordenación do Territorio e Urbanismo, como continuación do oficio do 17 de setembro de 2008, require o informe da Administración Xeral do Estado, exixido na disposición adicional segunda do R.D.L. 2/2008, polo que se aproba o texto refundido da Lei do solo, canto á incidencia do PXOM sobre terreos, edificacións e instalacións afectos á Defensa Nacional, ou certificación municipal de terse solicitado, e non emitido en prazo.
5. A Dirección Xeral de Obras Públicas emitiu informe desfavorable con data do 8 de outubro de 2008.
6. A Subdirección Xeral de Infraestruturas do Ministerio de Industria, Turismo e Comercio emitiu o informe previsto no artigo 26º.2 da Lei 32/2003, xeral de telecomunicacións, con data do 21 de outubro de 2008.
7. A Subdirección Xeral de Patrimonio do Ministerio de Defensa emitiu informe con data do 13 de xaneiro de 2009.
8. A Dirección Xeral de Patrimonio Cultural, tras un informe do 23 de xaneiro de 2009 no que se realizan diversas observacións, emitiu con data do 25 de xuño de 2010 un informe favorable, condicionado á incorporación de diversas consideracións.
9. A Dirección Xeral de Ordenación do Territorio e Urbanismo emitiu informe ao PXOM de Tui, en materia de costas, con data 16 de febreiro de 2009, no cal se realizan diversas observacións.
10. A Dirección Xeral de Infraestruturas emite informe favorable en materia de estradas con data do 19 de outubro de 2009, dando por cumpridas as observacións do informe da Dirección Xeral de Obras Públicas do 8 de outubro de 2008.
11. Con data do 6 de agosto de 2010 ten entrada no rexistro da consellería un exemplar do PXOM de Tui.
12. Con data do 30 de agosto de 2010 a Secretaría Xeral de Ordenación do Territorio e Urbanismo require do concello diversa documentación, conforme o previsto no artigo 85º.7 da Lei de ordenación urbanística e protección do medio rural de Galicia.
13. Consta certificación da Secretaría Municipal, do 3 de novembro de 2010, acreditativa da remisión do PXOM á Dirección Xeral de Aviación Civil da Secretaría de Estado de Transportes, Ministerio de Fomento, con data do 16 de xaneiro de 2009, en relación coas servidumes aeronáuticas, de conformidade co solicitado por ese ministerio con data do 12 de xaneiro de 2009; sen que se recibise informe a ese respecto.
14. Con data do 8 de novembro de 2010 ten entrada no rexistro da consellería un exemplar do PXOM do Concello de Tui (con dilixencia da súa aprobación polo Pleno con data do 28 de outubro de 2010) para os efectos do cumprimento da Orde do 10 de abril de 2007, en que se solicita súa aprobación definitiva.
II. Análise do documento e consideracións.
Logo de analizar o expediente administrativo e os documentos que integran o Plan Xeral de Ordenación Municipal de Tui, e vista a proposta literal que nesta mesma data eleva a Secretaría Xeral de Ordenación do Territorio e Urbanismo, púidose observar:
II.1. Documentación.
II.1.1. Analizadas as consideracións que condicionan o carácter favorable do informe da Dirección Xeral de Patrimonio Cultural do 25 de xuño de 2010 en relación coas fichas do catálogo, observouse:
-Non se incorporan os correspondentes planos de ordenación nas fichas que van do código CT/03-EET222 ao código CT/03-EET792.
-Os planos que se presentan nas fichas que van do código CT/03-EET-1 ao CT/03-EET220 non inclúen os contornos de protección, que deben ter referencias físicas identificables.
-Na ficha CT/03/ARQUEO/26, que recolle a Vía Romana XIX e os seus contornos de protección, non se coordina a información escrita coa gráfica, na cal falta parte do trazado.
II.1.2. Cómpre anular a ficha do PERI-16 «San Bartoloeu-Palláns» que non se corresponde con ningún ámbito dos delimitados nos planos de ordenación.
II.2. Clasificación e cualificación de solo.
II.2.1. Solo urbano.
a) Analizada a información das redes de servizos urbanísticos existentes achegada no propio PXOM; e posta en comparación cos datos e fotografías dispoñibles nesta consellería, así como coa previa clasificación de solo establecida no Plan Xeral de Ordenación Urbana do Concello de Tui, aprobado pola Comisión Provincial de Urbanismo de Pontevedra en sesión do 7 de outubro de 1994; clasificación que se mantivo recoñecida no Decreto 27/2006, do 16 de febreiro, de suspensión da vixencia dese PXOU e aprobación da ordenación urbanística provisional actualmente vixente, púidose observar que certos ámbitos territoriais non acadan as características precisas, de acordo co establecido no artigo 11º da LOUG, para seren clasificados como solo urbano, atendendo ao seu grao de urbanización ou á falta de inserción na trama:
*Ámbitos dos PERI-3, PERI-4, PERI-5, PERI-6 e PERI-14.
*Terreos exteriores á delimitación do solo urbano recollida no PXOM de Tui aprobado definitivamente pola CPU con data do 7 de outubro de 1994, concretamente os situados:
-Nas marxes da estrada PO-340 ao oeste da autovía A-55.
-Ao sur da estrada PO-340, entre a vía férrea e a autovía A-55.
b) Non consta a aprobación do estudo de detalle exixido para o desenvolvemento da UE-9 do PXOM do 94, polo que non procede asumilo como planeamento incorporado no actual PEI-8. Porén, consta decreto da Alcaldía de Tui, do 2 de abril de 2002, polo que se aprobou definitivamente o proxecto de compensación do ámbito; e decreto da Alcaldía de Tui, do 29 de agosto de 2002, polo que se aprobou definitivamente o proxecto de urbanización correlativo.
c) Doutra banda, e considerando a acusada topografía que presentan os ámbitos dese PEI-8 e da parcela lindeira suxeita á ordenanza 2, entre a rúa Martínez Padín e a zona verde ZV-140 e o río Tipes, nunha zona de notoria exposición visual, estímase necesaria a redacción dun Plan especial de protección nos termos previstos no artigo 69º.4) da LOUG, que dea cumprimento ás determinacións establecidas no artigo 104º b) desa mesma lei.
II.2.2. Solo de núcleo rural.
Inclúense dentro de áreas de expansión terreos que, conforme o establecido noutros puntos do artigo 32º.2 da LOUG, deben ser clasificados como solo rústico de especial protección:
-Deben clasificarse como solo rústico de protección das augas (artigo 32º.2 d) da LOUG) os terreos definidos pola lexislación de augas como leitos naturais e marxes das correntes de auga e zonas de protección, situados nas áreas de expansión dos núcleos de Herdeiros, Os Muíños (Pazos de Reis), O Souto (Randufe), Anta, O Carballo e Paredes (Rebordáns).
-Debe clasificarse como solo rústico de protección de espazos naturais (artigo 32º.2 f) da LOUG) a parte da área de expansión do núcleo de Albelos (Guillarei) incluída na delimitación do espazo natural declarado zona de especial protección dos valores naturais polo Decreto 72/2004, do 2 de abril (DOG do 12 de abril) LIC Gándaras de Budiño, segundo Resolución do 30 de abril de 2004, da Dirección Xeral de Conservación da Natureza (DOG do 19 de maio).
II.2.3. Solo rústico.
a) Deben clasificarse como solo rústico de protección de infraestruturas os terreos rústicos polos cales discorre a rede de gas natural e as súas correspondentes zonas de afección (artigo 32º.2 c) da LOUG), con independencia doutra categoría de protección simultánea.
b) No plano de clasificación do solo represéntanse os equipamentos e espazos libres sen establecer a categoría de solo rústico á que pertencen, cuestión que cómpre corrixir en cumprimento do disposto no artigo 59º a) da LOUG; prestando especial atención ás delimitacións dos espazos naturais declarados polo Decreto 72/2004, como LIC Baixo Miño e LIC Monte Aloia.
Visto o documento de Plan Xeral de Ordenación Municipal agora remitido polo Concello de Tui, e examinado o seu propio contido e as modificacións introducidas respecto do que foi obxecto da anterior orde da Consellería de Política Territorial, Obras Públicas e Transportes do 10 de abril de 2007, pódese considerar que en xeral o PXOM dá cumprimento ás observacións formuladas no corpo da devandita orde, agás no relativo ás consideracións contidas no punto II do corpo desta orde.
De conformidade co artigo 89º da LOUG, e o artigo 3 do Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, a competencia para resolver sobre a aprobación definitiva dos plans xerais de ordenación municipal correspóndelle ao conselleiro de Medio Ambiente, Territorio e Infraestruturas.
III. Resolución.
Con base en todo o anteriormente exposto,
RESOLVO:
1º Outorgar a aprobación definitiva parcial ao Plan Xeral de Ordenación Municipal de Tui (Pontevedra), de acordo co punto 7 a) do artigo 85º da Lei 9/2002, do 30 de decembro, de ordenación urbanística e protección do medio rural de Galicia, que deixa en suspenso:
*Ámbitos dos PERI 3, 4, 5, 6 e 14.
*Terreos exteriores á delimitación do solo urbano recollida no PXOM de Tui aprobado definitivamente pola CPU con data do 7 de outubro de 1994, concretamente os situados:
-Nas marxes da estrada PO-340 ao oeste da autovía A-55.
-Ao sur da estrada PO-340 entre a vía férrea e a autovía A-55.
*Áreas de expansión dos núcleos rurais de Herdeiros, Os Muíños (Pazos de Reis), O Souto (Randufe), Anta, O Carballo, Paredes (Rebordáns) e Albelos (Guillarei).
2º O ámbito sito entre a rúa Martínez Padín e a zona verde ZV-140 ordenarase a través dun Plan especial de protección nos termos previstos no artigo 69.4) da LOUG.
3º O concello deberá emendar as deficiencias documentais e de clasificación de solo sinaladas no punto II anterior e elaborar un novo documento coas correccións indicadas, e logo da súa aprobación polo Pleno da corporación, elevalo ante esta consellería para a súa aprobación definitiva.
4º De conformidade co disposto polos artigos 92º da Lei 9/2002 e 70º da Lei 7/1985, do 2 de abril, reguladora das bases de réxime local, o concello deberá publicar no BOP a normativa e as ordenanzas do plan aprobado definitivamente.
5º Notifíquese esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10º e 46º da Lei 29/1998, do 13 de xullo, reguladora da xurisdición contenciosa-administrativa.
Santiago de Compostela, 26 de xaneiro de 2011.
Agustín Hernández Fernández de Rojas
Conselleiro de Medio Ambiente, Territorio e Infraestruturas